S’ultimu amore

In segretu t’istimo e ti adoro,
pizzina bella, cara e geniosa,
chi cun grazias fines de isposa
mi das sos mezzus sensos de su coro.

Prenda non b’hat d’arghentu, né de oro
chi siet che a tie preziosa
ca in s’anima semplice amorosa
possidis veramente unu tesoro.

Cando mi das sa ucca a ti asare
dae candidas dentes coronada
paret chi suzze una frutta noedda.

Si pesat s’isperanzia a bolare
e mi sento sa vida rinnovada
dae s’amore tuo, o giovanedda.